許總卿見和再用韵
作者：王之望
朝代：宋

paragraphs: 四紀才名淹世務，七年符節坤維住。
褒功屢有璽書來，趨詔尚遲軺傳赴。
男兒功多投老遂，烈士心豈隨年暮。
松杉頂禿始干雲，駿駔齒長方識路。
所臨遺迹紀蕭規，相繼小巫窺禹步。
補公舊處信有幸，顧我非才深自懼。
轉粟飛芻驅蜀阪，摘山市馬司邊互。
伐柯執斧固非難，依樣畫葫終少誤。
解牛毋歎妙肯綮，養虎尤工時喜怒。
騋牝三千歸圉師，貔貅十萬安都護。
公家遺利悉桑孔，閫將歡心收戍布。
關信增屯烽燧遠，邊儲入粟舟車聚。
未歸左右展論思，端爲西南重憂顧。
漠北齊盟尋皦日，斗間王氣纏非霧。
坐鎮全消玉塞塵，召還應及金莖露。
佳句忽貽韶濩作，正音乃許巴渝附。
晝哦蔬飯費三吐，夜誦葦燈殘一炷。
欲隨驥尾强爭馳，暨到蟻封難並騖。
囊收甚謹加十襲，筆舉復停知幾度。
試將風格比唐人，堪與拾遺參感寓。